***Клементьева Людмила Николаевна¸***

***Пучинкери вăтам шкул вĕрентекенĕ***

**Л.Сачковăн «Чĕкеçĕм¸ чĕкеç…» хайлавĕнчи Ырăпа Усал.**

(8 класра чăваш литературипе ирттермелли урок конспекчĕ)

**Сапăрлăх тĕллевĕ:**  вĕренекенсене Ырăпа Усала уйăрса илме вĕрентесси;ачасенче ыркăмăллăх¸ сăпайлăх¸ çынлăх¸ чыс туйăмĕсене вăратасси¸ вĕсем çыннăн пурнăçĕнчи чи кирлĕ¸ пĕлтерĕшлĕ енĕсем пулнине çирĕплетесси; пурнăçри йывăрлăхсене çĕнтерме¸ усала хирĕç кĕрешме¸ туслăхпа юратăва упрама вĕрентесси.

**Пĕлÿ тĕллевĕ:** «Чĕкеçĕм¸ чĕкеç…» хайлава пĕтĕмĕшле тишкересси; автор хайлавра хускатнă пурнăçăн кăткăс ыйтăвĕсене ырăпа усал проблемине мала кăларса çынсен хутшăнăвĕсенче тĕрĕсленине пăхса тухасси.

**Аталантару тĕллевĕ:** ачасен шухăшлавне аталантарасси¸ тĕпчев ĕçне явăçтарасси¸ проект тума вĕрентесси.

**Урок мелĕсемпе меслечĕсем:** учитель сăмахĕ;ыйту-хурав; проект - хÿтĕлев; кластер тăвасси; пĕтĕмлетÿллĕ калаçу.

**Пуплеве аталантарасси:**  текстпа ĕçлеме хăнăхасси¸ ыйтусене терĕс ăнланса хуравласси¸ шухăша çирĕплетесси.

**Курăмлăх хатĕрĕсем:** слайдсем¸ копьютер¸ проектор¸ проект ĕçĕсем.

**Урок тĕсĕ:** пĕтĕмĕшле тишкерÿ урокĕ¸ проект хÿтĕлемелли урок.

**Урок эпиграфĕ:** Ырăпа ырра тухăн¸ усалпа усала тухăн.

**Урок юхăмĕ.**

Класа йĕркелени.

**I**. *-****Ачасем¸ эпĕ сире пĕр хайла (притча) каласа паратăп.*** *«Ĕлĕк-авал пĕр ватă хăйĕн мăнукне вĕрентсе çапла каланă:*

*- Кашни çын ăшĕнче кĕрешÿ пырать¸ çак кĕрешÿ икĕ кашкăр тытăçнине аса илтерет. Пĕр кашкăрĕ хура – усал вăя - хаярлăха¸ кĕвĕçĕве, мăнкăмăллăха¸ çынна ним вырăнне хуманнине¸ суяна пĕлтерет: Тепĕр кашкăрĕ шурă – ырра - туслăха¸ юратăва¸ шанчăка¸ тĕрĕслĕхе¸ ыркăмăллăха пĕлтерет*

*Аслашшĕн сăмахĕсемпе чунтан хумханнă мăнукĕ шухăша каять¸ унтать ыйтать: «Хăш кашкăрĕ çĕнтерет вара?»*

**- Ачасем¸ эсир мĕнле шутлатăр¸ аслашшĕн хуравĕ мĕнле пулнă-ши?** (ачасен хуравĕсем)

*«Мĕн хуравланă-ха аслашшĕ? Вăл кулса илет те калать: «Хăш кашкăрне тăрантаратăн¸ çав яланах çĕнтерет».*

- Çут тĕнче пуçланнăранпах Çĕр çинче икĕ вăй хуçаланать: Çутăпа Тĕттĕм¸ Ырăпа Усал. Вĕсем хушшинче ĕмĕрхи хирĕçÿ пырать. Хăшĕ çĕнтересси пирĕнтен¸ çынсенчен килет¸ эпир тăвакан ырă е усал ĕçсенчен килет.

Паян урокра эпир Л.Сачковăн «Чĕкеçĕм¸ чĕкеç…» хайлавĕнчи Ырăпа Усала пăхса тухăпăр.

Хайлав нумай-нумай ыйту хускатать: пурнăç çулне тĕрĕс суйласа илесси¸ юратупа туслăхра телей тупасси¸ çынлăх¸ ерет-нĕсеплех¸ пурнăçпа вилĕм… Автор çак ыйтусене ырăпа усал проблемине мала кăларса уçса пама тăрăшать.

Урок тĕллевĕ: автор хайлавра хускатнă пурнăçăн кăткăс ыйтăвĕсене Ырăпа Усал проблемине мала кăларса çынсен хутшăнăвĕсенче тĕрĕсленине пăхса тухасси.

Мĕн вăл Ырă¸ мĕн вăл Усал?

**ЫРĂ** вăл çĕр çинчи пурнăçа упрама¸ сыхлама¸ малалла аталантарма пулăшать**¸ УСАЛ** вара çакна пĕтĕмпех хирĕç тараканĕ.

**Ыррăн** чи вăйлă палли туслăхпа юрату¸ **Усалăн** - вăрçăпа вилĕм.

Малалла хайлаври Ырăпа Усал çинчен калаçăпăр. Ушкăнсем хăйсен ĕçĕсене хÿтĕлĕççĕ.

**II.** Проект ĕçĕсен хÿтĕлевĕ.

1. **Тема:** ***«Чĕкеçĕм¸ чĕкеç…» хайлаври çамрăксен туслăхĕпе юратăвĕ¸ чысĕпе телейĕ.***

**Тĕллевĕ:** çут çанталăк парнеленĕ чи сăваплă¸ чи илемлĕ¸ чи хăватлă туйăмсене – туслăхпа юрату туйăмĕсене – кашни çыннăн упрама пĕлмелле.

**Эпиграфĕ:** Юратусăр пурнăç çук*. (Ваттисен сăмахĕ)*

**Ĕç планĕ:**

1. Мĕн вăл туслăх¸ мĕн вăл юрату?
2. Вăйпа юратма е юраттарма пулать-и?
3. Шкул пахчинче Рая хăйĕнчен пилĕк çул аслă каччăпа çĕрĕпе çÿрени çăмăлттайлăх е пысăк юрату?
4. Алюш Райăна чăнах та юратать-и?
5. Юратура мĕн хаклă¸ мĕн чи кирли?

**Пĕтĕмлетÿ:** Çамрăк ĕмĕр пĕрре çеç килет. Çамрăклăх чечек çурнă вăхăт. Илемлĕ чечек пурне те илĕртет. Татса илсен вара – шанса¸ типсе каять. Хăш-пĕр чечек часах тăкăнса пĕтет. Тепри вара юр çăвичченех таврана илем кÿрсе ларать. Çамрăксен çак илемлĕ вăхăт телейлĕ пуласси хăйсенчен килет¸ пурнăç çулĕпе тĕрĕс утнинчен килет. Малашнехи пурнăç еплерех пуласси çамрăк чухнехи ĕç-хĕлрен¸ кăмăл-сипетрен нумай килет. Кайран чавса çывăх та – çыртма çук.

«Юратупа тĕнче тăрать»¸ - тенĕ ваттисем. Çынсем пĕр-пĕрне юратмасан¸ çирĕп çемье тĕвĕлемесен – пурнăç малалла каймасть. Хăшĕ-пĕрисем юратăва черченкĕ япалана упранă пек сыхлаççĕ¸ теприсем вара ним шелсĕр таптаççĕ. Упрамасан¸ хакламасан вăл ванать¸ арканать¸ вилет.

1. **Тема:** ***«Чĕкеçĕм¸ чĕкеç…» хайлаври хĕрарăм шăпи.***

**Тĕллевĕ:** çын шăпи хăйĕн аллинче тенипе килĕшме пулать-и? Çыннăн хăйĕн пурнăçĕшĕн хăйĕн тăрашмалла¸ хăйне упрама пĕлмелле.

**Эпиграфĕ:** Кĕрешÿсĕр пурнăç çÿк. *(Ваттисен сăмахĕ)*

**Ĕç планĕ:**

1. Мĕн вăл шăпа?
2. Рая сăнарĕ¸ унăн телейсĕр шапи.
3. Рая хăйĕн çине алă хуни унăн вăйне е вăйсăрлăхне кăтартать?
4. Рая вилĕмĕшĕн кам айăплă? Ăçтан çитĕнеççĕ Алюш пек хытă чунлă çынсем?
5. Çын шăпи хăйĕн аллинче тенипе килĕшме пулать-и?

**Пĕтĕмлетÿ:** Хĕрарăм шăпи вăл нихçан та çăмăл пулман. Унăн пурнăçĕ телейлĕ е телейсĕр пуласси вăл мĕнле çемьере ÿснинчен те¸ еплерех мăшăр лекнинчен те килет. Çапах çынран хăйĕнчен те нумай килет: кашнин чун-чĕре хушнă пек¸ чун-чĕре ыйтнă пек¸ пурнăç чиккинчен тухса каймасăр таса чунпа¸ ырă-кăмăл туйăмпа пурăнмалла.

1. **Тема: *Чуна кĕвĕçме парас марччĕ.***

**Тĕллевĕ:** пурнăçра ырă чунлă пулма вĕренесчĕ¸ кĕвĕçÿ нихçан та ырри патне çитермест.

**Эпиграфĕ:** Кĕвĕçекене кĕве çиет. *(Каларăш)*

**Ĕçĕн планĕ:**

1.Мĕн вăл кĕвĕçÿ?

2. Кĕвĕçÿ –и кунта, е ухмахлах? Юратнипе хĕнеççĕ-и?

3. Урăхла вĕçленме пултарĕччĕ-и Алюшпа Рая юратăвĕ?

4. Телейлĕ пулас тесен Рăйăн мĕн тумаллаччĕ?

**Пĕтĕмлетÿ:** Кĕвĕçÿ ырри патне çитермест¸ çыннăн хăйне алăра тытма пултармалла.

**4.Тема: *Хайлаври символла сăнарсем.***

**Тĕллевĕ: х**айлаври символсене тупса вĕсен пĕлтерĕшĕсене уçса парасси; символсем хайлаври ĕçсемпе тÿр килнине палăртасси.

**Эпиграфĕ:** Тĕнчене сăмахпа саккун та мар¸ паллăсемпе символсем тытса тăраççĕ.

Конфуций (*Китай ăсчахĕ*)

**Ĕçĕн планĕ:**

1. Мĕн вăл символ?

2. Хайлаври символсем:

- чĕкеç символĕ;

- лĕпĕш символĕ;

**- тылă символĕ.**

**Пĕтĕмлетÿ:** Хайлавра автор тĕп сăнарăн синкерлĕ пурнăçне сăнласа пама символла санарсемпе усă курать.

**III. Проект пĕтĕмлетĕвĕ:**

В: «Ырăпа ырра тухăн¸ усалпа усала тухăн» - теççĕ ваттисем. Рая шăпипе тÿр килеççĕ çак сăмахсем. Усал та йĕркесĕр упăшка çумĕнче вăл ырă ятлă пулаймарĕ. Рая йывăрлаха чатаймасăр усал ĕç турĕ¸ ятне те ячĕ¸ чысне те вараларĕ. Пурнăçшăн¸ малашлăхшăн кĕрешме унăн тÿсĕмĕ те¸ вăй-халĕ те¸ çирĕп кăмăлĕ те çитмерĕ.

Çыннăн яланах çирĕп кăмăллă пулмалла¸ пурнăçра пĕрмаях ырришĕн¸ усаллине çĕнтерессишĕн кĕрешме тивет. Пурнăç çавăн пек ыйтать. Ырришĕн кĕрешме пăрахсан¸ çĕр çинче усалли çеç хуçаланма пуçлать. Ун пек пулма парас марччĕ. Ырă¸ телейлĕ пурнăçшăн яланах кĕрешмелле¸ хастарлă пулмалла¸ çыннăн хăйне упрама пĕлмелле. Яланах асра тытмалла - чи хитри – пурнăç. Йывар пулсан та унран пахи çук.

Урока Валери Туркай сăввинчи йĕркесемпе вĕçлес килет:

*Ырри?.. Ырри хушать пулмашкăн тимлĕ.*

*«Ан вараланччăр¸ тет¸ чун-чĕрĕрсем»*

*Тата Ырри калать: «Турра ĕненĕр!*

*Вара сăваплă пулĕç ĕçĕрсем.*

Вăхăт юлсан ачасем икĕ енлĕ дневник тăваççĕ:

|  |  |
| --- | --- |
| В.Туркай шухăшĕ | Ман шухăш |
| *Ырри?.. Ырри хушать пулмашкăн тимлĕ.*  *«Ан вараланччăр¸ тет¸ чун-чĕрĕрсем»*  *Тата Ырри калать: «Турра ĕненĕр!*  *Вара сăваплă пулĕç ĕçĕрсем.* |  |

**IV. Ачасен пĕлĕвне хакласси.**

Проектсене хакламалли виçе (экспертсене урок пуçламăшĕнчех палăртса хăваратпăр)

|  |  |  |  |  |
| --- | --- | --- | --- | --- |
| **1.** | **Содержани** | **24** | **16** | **8** |
|  | Ĕçĕн тĕллевне палăртни | **3** | **2** | **1** |
|  | Тĕп ыйтăва палăртни | **3** | **2** | **1** |
|  | Проблемăн актуаллăхĕпе пĕлтерĕшĕ | **3** | **2** | **1** |
|  | Ĕçре тĕрлĕ литература усă курни | **3** | **2** | **1** |
|  | Информацисем тĕрĕс пулни | **3** | **2** | **1** |
|  | Ĕçе уçăмлă та ăнланмалла каласа пани | **3** | **2** | **1** |
|  | Пĕтĕмлетÿ пуррипе çукки | **3** | **2** | **1** |
|  | Проекта хÿтĕлекен кашни ача активлăхĕ | **3** | **2** | **1** |
| **2.** | **Текст йĕркелĕхĕ** | **2** | **1** | **0** |
|  | Йăнăшсем пуррипе çукки | **2** | **1** | **0** |
| **3** | **Дизайн** | **6** | **3** | **0** |
|  | Эстетика енчен пĕлсе йĕркеленĕ | **2** | **1** | **0** |
|  | Презентации темăпа килĕшсе тăрать | **2** | **1** | **0** |
|  | Анимации вырăнлă | **2** | **1** | **0** |

«5» - 27-32 балл, «4» 22-27 балл